Prošle godine, 2,8 milijuna ljudi umrlo od AIDS-a, a 4 milijuna je novozaraženo virusom HIV
1,3 milijuna ljudi u zemljama niskog ili srednjeg prihoda dobilo je priliku za anti-retroviralnu terapiju, a broj ljudi koji koriste te
Globalna epidemija AIDS-a, odnosno zaraze virusom HIV, širi se sporijim tempom nego prethodnih godina, kaže se u najnovijem izvješću Ujedinjenih naroda. Tijekom prošle godine – kako je navedeno u izvješću -, od AIDS-a je umrlo 2 milijuna i 800 tisuća ljudi, a više od 4 milijuna je novozaraženih ljudi. Prošlo je već 25 godina otkako je bio prepoznat prvi slučaj AIDS-a. Otada, kako kažu Ujedinjeni narodi, 65 milijuna ljudi je bilo zaraženo virusom HIV, uzročnikom AIDS-a, a više od 25 milijuna je od te bolesti umrlo. U izvješću svjetske organizacije navodi se da je područje supsaharske Afrike najteže pogođen dio svijeta. Ravnatelj Odjela za praćenje epidemije i njezinih posljedica pri UNAIDS-u, Peter Ghys kaže da danas 24 i pol milijuna ljudi, odnosno dvije trećine od svih ljudi u svijetu koji su zaraženi virusom HIV, živi u supsaharskoj Africi: "Uz to, u najjužnijim dijelovima Afrike, nema nikakvog smanjenja u prevalenciji izbijanja bolesti, odnosno zaraze. Ustvari, u nekom zemljama još uvijek se nalazi vrlo visoka prevalencija u usporedbi s ranijim nalazima. To su Južna Afrika, Swaziland i Mozambique." Izvješće navodi da se epidemija i dalje širi Istočnom Europom i Središnjom Azijom. Rusija ima najveću epidemiju AIDS-a u Europi, a slijedi ju Ukrajina. Kako se kaže u izvješću, te epidemije ponajviše pothranjuje višestruko korištenje igala kod narkomana. Prema najnovijim procjenama, u Aziji živi više od 8 milijuna ljudi zaraženih virusom HIV, od čega je više od dvije trećine u Indiji. No, ističe se, prevalencija zaraze HIV-om u porastu je u nekim drugim zemljama, uključujući Kinu, Indoneziju i Vijetnam. Ali, Ghys kaže da ima i dobrih vijesti: broj zaraza smanjen je u Keniji, Zimbabweu, te u urbanim središtima Burkine Faso i Haitija. Opadajući trend bilježi se i u četiri indijske države, među kojima je i Tamil Nadu. Ghys kaže da se smanjenje prevalencije virusa HIV nastavlja u Kambodži, Tajlandu i Ugandi: "Ta smanjenja su povezana s poželjnim promjenama ponašanja, uključujući smanjenje broja seksualnih partnera, znatno veću uporabu kondoma, kao i kasniju dob u kojoj se mladi upuštaju u seksualne odnose." U izvješću se kaže da je u posljednjih nekoliko godina postignut napredak i u prevenciji, kao i u programima liječenja. Ponajviše kao rezultat povećanja financiranja, milijun i 300 tisuća ljudi u zemljama niskog ili srednjeg prihoda dobilo je priliku za anti-retroviralnu terapiju, a broj ljudi koji koriste testiranje na virus HIV, kao i usluge savjetovališta, učetverostručio se u zadnjih pet godina.